**Zmluva o spolupráci pri odchyte a manažmente túlavých zvierat**

uzatvorená podľa § 269 ods. 2 zákona č. 513/1991 Zb. Obchodný zákonník v znení neskorších predpisov a § 22 ods. 10 zákona č. 39/2007 Z. z. o veterinárnej starostlivosti v znení neskorších predpisov (ďalej len „Zmluva“) medzi:

**1. *Obec Žitavce***

Sídlo: *Žitavce 130*

IČO: *00308722*

V zastúpení: *MVDr. Stanislav Strieška*

DIČ: *2021056664*

Bankové spojenie: *Prima banka Slovensko*

IBAN: *SK33 5600 0000 0022 5433 1001*

(ďalej len **„*Obec*“**)

a

**2. *Regionálne centrum Slobody zvierat v Nitre, o.z.***

Sídlo: *Na Hôrke 43/13, 94911 Nitra*

IČO: *35610816*

V zastúpení: *František Kubíček, podpredseda*

Bankové spojenie: *Poštová banka*

IBAN: *IBAN: SK92 6500 0000 0000 2008 0220*

BIC: *POBNSKBA*

Schvaľovacie číslo: *SK U-0004/2012*

(ďalej len **„*Útulok*“** a spolu s Obcou aj ako „***Zmluvné strany***“)

**Článok I.**

**Predmet Zmluvy**

1. Predmetom tejto Zmluvy je úprava vzájomných práv a povinností oboch Zmluvných strán pri odchyte túlavých zvierat na verejných priestranstvách v katastrálnom území Obce, ich umiestnení do priestorov Útulku a následnej starostlivosti o tieto zvieratá.

**Článok II.**

**Práva a povinnosti Zmluvných strán**

1. Obec sa zaväzuje:
2. bezodkladne nahlasovať útulku výskyt túlavých zvierat na území Obce v zmysle bodu 3., článku II. Zmluvy,
3. zaplatiť Útulku za odchyt túlavých zvierat, umiestnenie túlavých zvierat do vyhradených priestorov karantény Útulku a starostlivosť o túlavé zvieratá odmenu v zmysle Článku III. tejto Zmluvy.
4. Útulok sa zaväzuje:
5. V rámci svojich kapacitných možností po nahlásení výskytu túlavého zvieraťa Obcou zabezpečiť na svoje nebezpečenstvo a náklady odchyt tohto zvieraťa osobou schválenou na odchyt túlavých zvierat v zmysle § 22 ods. 14 zákona č. 39/2007 Z. z. o veterinárnej starostlivosti v znení neskorších predpisov (ďalej len „osoba schválená na odchyt túlavých zvierat“),
6. zabezpečiť odchyteným a prevzatým zvieratám vykonanie nutného ošetrenia a potrebných vyšetrení, testov a preventívnych opatrení potrebných na vylúčenie a predchádzanie choroby prenosnej na iné zviera alebo na človeka,
7. zabezpečiť odchyteným a prevzatým túlavým zvieratám potrebnú veterinárnu starostlivosť,
8. zabezpečiť, aby osoba schválená na odchyt túlavých zvierat zaregistrovala odchytené túlavé zviera do registra odchytených túlavých zvierat najneskôr do okamihu umiestnenia odchyteného túlavého zvieraťa do vyhradených karanténnych priestorov Útulku,
9. bezodkladne potvrdiť prevzatie odchyteného túlavého zvieraťa od osoby schválenej na odchyt túlavých zvierat,
10. zadať aktuálne zmeny údajov o odchytenom túlavom zvierati do registra odchytených túlavých zvierat,
11. zabezpečiť aby osoba schválená na odchyt túlavých zvierat každoročne do 31. januára elektronicky nahlásila regionálnej veterinárnej a potravinovej správe počet odchytených túlavých zvierat za predchádzajúci kalendárny rok,
12. overiť pri prevzatí zvieraťa jeho identifikáciu a v prípade ak zviera nie je individuálne označené, tak aj bezodkladne zabezpečiť jeho označenie mikročipom alebo opis so zreteľom na špecifiká každého druhu. V prípade ak je odchyteným alebo prevzatým túlavým zvieraťom pes, mačka alebo fretka, je Útulok povinný označiť takéto zviera transpondérom. V prípade ak veterinárny lekár rozhodne, že je potrebné zviera usmrtiť zo zdravotných dôvodov, nie je potrebné ho individuálne označiť,
13. viesť evidenciu o prijatých, usmrtených a odoslaných odchytených túlavých zvieratách a o zvieratách narodených odchyteným túlavým zvieratám po ich prijatí do Útulku,
14. využiť všetky dostupné prostriedky na vyhľadanie vlastníka odchyteného túlavého zvieraťa,
15. dodržiavať povinnosti a požiadavky ustanovené zákonom č. 39/2007 Z. z. o veterinárnej starostlivosti v platnom znení a vyhláškou Ministerstva pôdohospodárstva Slovenskej republiky č. 123/2008 Z. z. o podrobnostiach o ochrane spoločenských zvierat a o požiadavkách na karanténne stanice a útulky pre zvieratá.
16. Obec nahlasuje výskyt túlavého zvieraťa prostredníctvom poverenej osoby, resp. poverených osôb telefonicky. Zoznam poverených osôb Zmluvných strán pre nahlasovanie výskytu túlavého zvieraťa a ich kontaktné údaje sú uvedené v Prílohe č. 1, ktorá tvorí neoddeliteľnú súčasť tejto Zmluvy.
17. Útulok môže v prípade naplnenia jeho kapacity odmietnuť umiestnenie túlavého zvieraťa do svojich priestorov.
18. Zmluvné strany sa zaväzujú poskytnúť si v súvislosti s touto Zmluvou bezodkladnú vzájomnú súčinnosť.
19. Po vzájomnej dohode môže Obec na svojom pozemku zriadiť tzv.: **Núdzový koterec**, do ktorého môže dočasne umiestniť nájdené spoločenské zviera do doby, kedy bude vyzdvihnuté zástupcom Útulku. Počas tejto doby je obec povinná zabezpečiť mimoriadne vyhlásenie v obecnom rozhlase a snažiť sa dohľadať vlastníka zvieraťa. Obec je povinná počas ustajnenia zvieraťa v núdzovom koterci poveriť plnoletú osobu (zamestnanca obce) starostlivosťou o takto ustajnené zviera a zabezpečiť zvieraťu denne prístup k vode a potrave. Uzamykateľný núdzový koterec by mal mať minimálny rozmer 2x2 metre a mal by byť zakrytý pevnou strechou. V koterci musí byť zateplená búda.
20. Zmluvné strany sa zaväzujú písomne a bezodkladne oznámiť druhej Zmluvnej strane všetky zmeny identifikačných údajov, uvedených v záhlaví tejto Zmluvy, zmeny kontaktných údajov a zoznamu poverených osôb pre nahlasovanie výskytu túlavého zvieraťa uvedených v prílohe č. 1 tejto Zmluvy, resp. akúkoľvek inú zmenu skutočností a právnych pomerov, ktoré by mohli mať vplyv na práva alebo záväzky vyplývajúce z tejto Zmluvy.
21. Zmluvné strany sa dohodli, že ak sa vlastník odchyteného túlavého zvieraťa neprihlási do troch mesiacov odo dňa umiestnenia zvieraťa do Útulku, tak po uplynutí tejto doby určenej zákonom, Obec nemá záujem o prevzatie zvieraťa a zrieka sa vlastníckeho práva na odchytené zviera v prospech Útulku.

**Článok III.**

**Odmena a fakturácia**

1. Zmluvné strany sa dohodli, že odmena za odchyt túlavých zvierat v katastrálnom území Obce, ich umiestnenie do priestorov Útulku a následnú starostlivosť o tieto zvieratá bude nasledovná: Odchyt jedného spoločenského zvieraťa neoznačeného mikročipom, jeho umiestenie v útulku vrátane zákonnom požadovanej veterinárnej starostlivosti........100 EUR vrátane DPH. V poplatku sú stanovené nasledujúce zákonom vyžadované úkony: náklady spojené s výjazdom a odchytom, vstupná prehliadka, vyšetrenie zdravotného stavu zvieraťa, označenie zvieraťa mikročipom, registrácia mikročipu v CRSZ, zbavenie endo- a ektoparazitov, kompletná vakcinácia a náklady spojené s ustajnením zvieraťa počas 21 dňovej karantény.
2. Ak je odchytené spoločenské zviera označené registrovaným mikročipom, tak obec nie je povinná platiť žiadny poplatok a Útulok si náklady spojené s odchytom bude účtovať majiteľovi zvieraťa.
3. Zmluvné strany sa dohodli, že Obec poukáže odmenu na účet Útulku uvedený v záhlaví tejto Zmluvy na základe faktúry vystavenej Útulkom. Splatnosť faktúry je 30 kalendárnych dní.
4. Faktúra musí obsahovať údaje uvedené v zákone č. 222/2004 Z. z. o dani z pridanej hodnoty v platnom znení. Faktúra taktiež musí spĺňať všetky náležitosti v zmysle zákona č. 513/1991 Zb. Obchodný zákonník v platnom znení, zákona č. 431/2002 Z. z. o účtovníctve v platnom znení a ostatných právnych predpisov platných v Slovenskej republike a bude vystavená do 30 dní

od realizácie odchytu.

1. Za deň splnenia peňažného záväzku sa pre účely tejto Zmluvy považuje deň pripísania odmeny v prospech účtu Útulku.
2. V prípade, ak je Obec v omeškaní so zaplatením faktúry, má Útulok právo požadovať od Obce zaplatenie úrokov z omeškania vo výške stanovenej platnými právnymi predpismi.

**Článok IV.**

**Trvanie Zmluvy**

1. Táto Zmluva sa uzatvára na dobu neurčitú.
2. Útulok je oprávnený odstúpiť od zmluvy v prípade, ak Obec nezaplatí odmenu v zmysle článku III. tejto Zmluvy ani do 30 kalendárnych dní od doručenia výzvy na jej úhradu. Odstúpenie je účinné dňom doručenia takéhoto prejavu vôle Obci.
3. Obe Zmluvné strany sú oprávnené vypovedať zmluvu aj bez uvedenia dôvodu. Výpovedná doba je dva mesiace a začína plynúť prvým dňom kalendárneho mesiaca nasledujúcom po mesiaci, v ktorom bola výpoveď písomne doručená druhej Zmluvnej strane na adresu uvedenú v záhlaví tejto Zmluvy.

**Článok V.**

**Záverečné ustanovenia**

1. Vzťahy neupravené v tejto Zmluve sa riadia príslušnými ustanoveniami zákona č. 513/1991 Zb. Obchodný zákonník v znení neskorších predpisov a ostatnými právnymi predpismi platnými v Slovenskej republike.
2. Zmluva nadobúda platnosť dňom jej podpísania oboma Zmluvnými stranami. V zmysle ustanovenia § 47a ods. 1 zákona č. 40/1964 Zb. Občiansky zákonník v znení neskorších predpisov táto Zmluva nadobúda účinnosť dňom nasledujúcim po dni jej zverejnenia.
3. V prípade, že niektoré ustanovenie Zmluvy sa stane neplatným a/alebo neúčinným, táto neplatnosť alebo/a neúčinnosť ustanovenia nespôsobuje neplatnosť a/alebo neúčinnosť celej Zmluvy. Zmluvné strany sa zaväzujú, že v prípade podľa prvej vety sa bude takéto neplatné a/alebo neúčinné ustanovenie interpretovať v súlade so zmyslom a účelom Zmluvy a Zmluvné strany sa dohodnú na vhodnom nahradení takéhoto ustanovenia.
4. Zmluvu je možné meniť a dopĺňať len očíslovanými písomnými dodatkami, podpísanými štatutárnymi orgánmi oboch Zmluvných strán.
5. Zmluvné strany berú na vedomie, že podľa zákona č. 211/2000 Z. z. o slobodnom prístupe k informáciám v znení neskorších predpisov ide v prípade tejto Zmluvy a jej dodatkov o povinne zverejňovanú zmluvu. Zmluvné strany berú na vedomie, že zverejnenie tejto Zmluvy a všetkých jej prípadných dodatkov v súlade a v rozsahu podľa zákona č. 211/2000 Z. z. o slobodnom prístupe k informáciám v znení neskorších predpisov, nie je porušením alebo ohrozením obchodného tajomstva.
6. Táto Zmluva je vyhotovená v dvoch rovnopisoch, pričom každá Zmluvná strana dostane po jednom rovnopise.
7. Zmluvné strany vyhlasujú, že Zmluva bola uzavretá slobodne, vážne a nebola uzavretá v tiesni ani za nápadne nevýhodných podmienok.

V Žitavciach dňa 2.9.2020 V Nitra dňa 2.9.2020

Za Obec:Za Útulok:

.......................................................................... ..........................................................................

***MVDr. Stanislav Strieška*  *František Kubíček***

*Starosta obce*  *podpredseda, RC Slobody zvierat Nitra*

**Príloha č. 1**

**Kontaktné údaje a zoznam poverených osôb**

**Útulok**  
Kontaktné údaje pre nahlasovanie výskytu túlavého zvieraťa:

Meno a priezvisko: František Kubíček, tel. číslo: 0902202111

Meno a priezvisko: Eva Krajčovičová, tel. číslo: 0904207777

**Obec**

Zoznam a kontaktné údaje poverených osôb pre nahlasovanie výskytu túlavého zvieraťa a:

Meno a priezvisko: ................................, funkcia......................, e-mail:..................., tel. č. ....................

Meno a priezvisko: ................................, funkcia......................, e-mail:..................., tel. č. ....................